Te riꞌ ri tat Pilato xukꞌam bꞌi ri Jesús,
xtaqan kꞌu chuchꞌayik.
Ri soldados xkikoj jun corona re kemom kꞌix chujolom ri Jesús,
xkikoj kꞌu jun atzꞌiaq morada chrij.
Te kꞌu riꞌ xeqebꞌ rukꞌ,
xkibꞌij kꞌut:
Lal riꞌ ri kätaqan la pa ki wiꞌ ri winaq aj Israel,
¡chnimarisax qꞌij la!
—xecha che.
Xkichꞌay kꞌu chupalaj.
Ri tat Pilato xel loq jumul chik,
xubꞌij kꞌu chke ri winaq:
Chiwilampeꞌ,
kinwesaj loq we achi riꞌ chiwäch rech kiwetamaj chi man kꞌo tä jubꞌiqꞌ mak kinriq in chrij,
—xcha chke.
Xel kꞌu loq ri Jesús,
kojom kꞌu ri corona re kemom kꞌix chujolom,
kojom xuqujeꞌ ri atzꞌiaq morada chrij.
Te kꞌu riꞌ xubꞌij ri tat Pilato chke:
¡Waral kꞌo wi ri achi!
—xcha chke.
Aretaq ri ki nimaqil sacerdotes,
xuqujeꞌ ri chajinelabꞌ re ri nimalaj rachoch Dios xkilo,
ko xechꞌawik,
xkibꞌij:
¡Chripoq!
—xechaꞌ.
Ri tat Pilato xubꞌij chke:
¡Chikꞌama bꞌi ix,
chiripaꞌ!
Ri in man kꞌo tä jubꞌiqꞌ mak kinriq in chrij,
—xcha chke.
Ri winaq aj Israel xechꞌawik,
xkibꞌij:
Ri uj kꞌo jun qa pixabꞌ,
ri qa pixabꞌ kꞌut kubꞌij chi rajwaxik käkämisaxik rumal chi xubꞌan che ribꞌ chi are u Kꞌojol ri Dios,
—xechaꞌ.
Ri tat Pilato,
aretaq xuta waꞌ ri xkibꞌij,
sibꞌalaj xuxej na ribꞌ.
Xok chi bꞌi jumul pa ri nimalaj ja,
xutaꞌ che ri Jesús:
¿Jawijeꞌ ri katpe wi?
—xcha che.
Are kꞌu ri Jesús man xchꞌaw taj,
man kꞌo tä kꞌu jas xubꞌij che.
Xubꞌij kꞌu ri tat Pilato che:
¿Jas che man kinachꞌabꞌej taj?
¿A mat awetam chi kꞌo taqanik pa nu qꞌabꞌ che a ripik cho ri cruz o che a tzoqopixik bꞌik?
—xcha che.
Ri Jesús xchꞌawik,
xubꞌij che:
Man kꞌo tä jubꞌiqꞌ taqanik la pa nu wiꞌ we ta mat yoꞌm che la rumal ri Dios.
Rumal riꞌ,
jachin ri xinjachow pa qꞌabꞌ la nim na u mak riꞌ chuwäch la,
—xcha che.
Tzare chiꞌ kꞌut ri tat Pilato xutzukuj jas xubꞌano rech kutzoqopij bꞌi ri Jesús.
Are kꞌu ri winaq aj Israel ko xechꞌawik,
xkibꞌij:
¡We kätzoqopij la bꞌik,
man utz tä animaꞌ la riꞌ rukꞌ ri nimalaj taqanel!
¡Jachin ri kubꞌan che ribꞌ chi are nim taqanel,
u kꞌulel riꞌ ri nimalaj taqanel!
—xecha che.
Ri tat Pilato aretaq xuta ri xkibꞌij,
xtaqan che resaxik loq ri Jesús.
Ri areꞌ kꞌut xtꞌuyi cho ri qꞌatbꞌal tzij pa ri kꞌolibꞌal ri käbꞌix “Gabata” che pa hebreo,
ri kel kubꞌij “Lajom Abꞌaj”.
Xa kꞌu chuweq chik ri nimaqꞌij Pascua.
Kraj are ri nikꞌiaj qꞌij.
Ri tat Pilato kꞌut xubꞌij chke ri winaq aj Israel:
¡Waral kꞌo wi ri tataꞌ ri kꞌo u taqanik pi wiꞌ!
—xcha chke.
Ri e areꞌ kꞌut ko xechꞌawik,
xkibꞌij:
¡Chkämisaxoq!
¡Chripoq!
—xechaꞌ.
Ri tat Pilato xubꞌij chke:
¿A kinrip ta kꞌu cho ri cruz ri tataꞌ ri kꞌo u taqanik pi wi?
—xcha chke.
Are kꞌu ri ki nimaqil ri sacerdotes xechꞌawik,
xkibꞌij che:
Ri uj man kꞌo tä chi jun achi chik ri kätaqan pa qa wiꞌ,
xane xaq xuwi ri nimalaj taqanel,
—xechaꞌ.
Ri tat Pilato xuwi xuta waꞌ,
xujach bꞌi ri Jesús pa ki qꞌabꞌ rech käkirip cho ri cruz.
Xkikꞌam kꞌu bꞌik.